Ehdotus neuvoston päätökseksi rahoituspalveluja ja luonnollisten henkilöiden liikkuvuutta koskevien WTO-neuvottelujen tuloksien hyväksymisestä Euroopan yhteisön puolesta sen toimivaltaan kuuluvilta osin /* KOM/96/0154 lopull. - CNS 96/0105 */



Virallinen lehti nro C 194 , 05/07/1996 s. 0012



Ehdotus neuvoston päätökseksi rahoituspalveluja ja luonnollisten henkilöiden liikkuvuutta koskevien WTO-neuvottelujen tuloksien hyväksymisestä Euroopan yhteisön puolesta sen toimivaltaan kuuluvilta osin (96/C 194/09) KOM(96) 154 lopull. - 96/0105(CNS) (Komission esittämä 12 päivänä huhtikuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 54, 57, 63 ja 66 artiklan, 73 c artiklan 2 kohdan, 100, 100 a ja 113 artiklan yhdessä 228 artiklan 2 kohdan toisen virkkeen ja 228 artiklan 3 kohdan ensimmäisen alakohdan kanssa, ottaa huomioon komission ehdotuksen, ottaa huomioon talous- ja sosiaalikomitean lausunnon, ottaa huomioon Euroopan parlamentin lausunnon, sekä katsoo, että Maailman kauppajärjestön perustava Marrakeshin sopimus ja siihen liittyvät sopimukset sekä ministeripäätökset ja julistukset samoin kuin sopimus rahoituspalvelusitoumuksista hyväksyttiin 22 päivänä joulukuuta 1994 tehdyllä neuvoston päätöksellä (1), komission Euroopan yhteisön ja sen jäsenvaltioiden puolesta neuvottelemat yleiset rahoituspalvelusitoumukset muodostavat tyydyttävän ja tasapainoisen neuvottelutuloksen asianomaiseksi välivaiheeksi, komissio neuvotteli Euroopan yhteisön ja sen jäsenvaltioiden puolesta joistakin sitoumuksista luonnollisten henkilöiden liikkuvuudesta palvelujen tarjoamista varten, neuvosto valtuutti 26 päivänä heinäkuuta 1995 komission hyväksymään Euroopan yhteisön ja sen jäsenvaltioiden puolesta rahoituspalvelukomitean päätöksen, jolla hyväksytään palvelukaupan yleissopimuksen toinen pöytäkirja, palvelukauppaneuvoston päätöksen rahoituspalvelusitoumuksista, palvelukauppaneuvoston toisen päätöksen rahoituspalveluista sekä palvelukauppaneuvoston päätöksen luonnollisten henkilöiden liikkuvuutta koskevista sitoumuksista, yhteisön toimivalta tehdä kansainvälisiä sopimuksia voi perustamissopimuksessa määrätyn nimenomaisen toimivallan siirron lisäksi johtua myös perustamissopimuksen muista määräyksistä ja yhteisön toimielimien näiden määräysten perusteella antamista säädöksistä, tapauksissa, joissa yhteisön säännöt on annettu perustamissopimuksen tavoitteiden saavuttamiseksi, jäsenvaltiot eivät voi yhteisten toimielinten ulkopuolella antaa sitoumuksia, jotka voivat vaikuttaa näihin sääntöihin tai muuttaa niiden soveltamisalaa, jotkin rahoituspalvelusitoumukset kuuluvat yhteisön toimivaltaan perustamissopimuksen 113 artiklan mukaisesti; tämän lisäksi muut rahoituspalvelusitoumukset sekä luonnollisten henkilöiden liikkuvuutta koskevat sitoumukset vaikuttavat yhteisön sääntöihin, jotka on annettu 54, 57, 63, 66, 100 ja 100 a artiklan perusteella, ja tämän vuoksi ainoastaan yhteisö voi antaa nämä sitoumukset, tämän päätöksen oikeudellisena perustana on käytettävä perustamissopimuksen 73 c artiklan 2 kohtaa, koska rahoituspalveluja ja luonnollisten henkilöiden liikkuvuutta koskevien WTO-neuvottelujen tulokset aiheuttavat yhteisölle tiettyjä velvollisuuksia, jotka koskevat pääoma- ja maksuliikettä yhteisön ja WTO:n jäseninä olevien kolmansien maiden välillä, ja Maailman kauppajärjestön perustamissopimukseen ja palvelukaupan yleissopimuksen pöytäkirjoihin ei voida vedota suoraan yhteisön tai jäsenvaltioiden tuomioistuimissa, ON PÄÄTTÄNYT SEURAAVAA: 1 artikla 1. Hyväksytään rahoituspalveluja koskeva palvelukaupan yleissopimuksen toinen pöytäkirja Euroopan yhteisön puolesta sen Euroopan yhteisön toimivaltaan kuuluvilta osin. 2. Liitetään toisen pöytäkirjan teksti sekä seuraavat päätökset tähän päätökseen: - rahoituspalvelukomitean päätös, jolla hyväksytään palvelukaupan yleissopimuksen toinen pöytäkirja; - palvelukauppaneuvoston päätös rahoituspalvelusitoumuksista; - palvelukauppaneuvoston toinen päätös rahoituspalveluista. 3. Neuvoston puheenjohtajalle annetaan lupa nimetä henkilö, jolla on valtuudet allekirjoittaa palvelukaupan yleissopimuksen toinen pöytäkirja Euroopan yhteisöä sitovasti pöytäkirjan yhteisön toimintavaltaan kuuluvilta osin. 2 artikla 1. Hyväksytään luonnollisten henkilöiden liikkuvuutta koskeva palvelukaupan yleissopimuksen kolmas pöytäkirja Euroopan yhteisön puolesta sen Euroopan yhteisön toimivaltaan kuuluvilta osin. 2. Liitetään kolmannen pöytäkirjan teksti sekä palvelukauppaneuvoston päätös luonnollisten henkilöiden liikkumista koskevista sitoumuksista tähän päätökseen. 3. Neuvoston puheenjohtajalle annetaan lupa nimetä henkilö, jolla on valtuudet allekirjoittaa palvelukaupan yleissopimuksen kolmas pöytäkirja Euroopan yhteisöä sitovasti pöytäkirjan yhteisön toimintavaltaan kuuluvilta osin. (1) EYVL N:o L 336, 23.12.1994, s. 1 Palvelukaupan yleissopimuksen kolmas pöytäkirja Maailman kauppajärjestön jäsenet, joiden palvelukaupan yleissopimuksen luonnollisten henkilöiden liikkuvuutta koskevien erityisten sitoumusten listat ovat tämän pöytäkirjan liitteenä, ovat neuvotelleet Marrakeshissa 15 päivänä huhtikuuta 1994 luonnollisten henkilöiden liikkuvuutta koskevista neuvotteluista tehdyn ministeripäätöksen ehtojen mukaisesti, ottavat huomioon tällaisten neuvottelujen tulokset, ottavat huomioon palvelukauppaneuvoston 30 päivänä kesäkuuta 1995 luonnollisten henkilöiden liikkuvuudesta tekemän päätöksen, sopivat seuraavaa: 1. Tämän pöytäkirjan liitteenä olevat ja jotakin jäsentä koskevat sitoumukset luonnollisten henkilöiden liikkuvuudesta korvaavat tai täydentävät tämän pöytäkirjan voimaan tullessa kyseisen jäsenen osalta asianomaiset luonnollisten henkilöiden liikkuvuutta koskevat merkinnät kyseisen jäsenen erityisten sitoumusten listassa. 2. Tämä pöytäkirja on avoinna asianomaisten jäsenten kirjallisesti tai muutoin tekemälle hyväksymiselle 30 päivään kesäkuuta 1996 asti. 3. Niiden jäsenten osalta, jotka ovat hyväksyneet tämän pöytäkirjan 1 päivään tammikuuta 1996 mennessä, tämä pöytäkirja tulee voimaan kolmantenakymmenentenä päivänä kyseisen päivän jälkeen, ja niiden osalta, jotka hyväksyvät sen kyseisen päivän jälkeen, mutta kuitenkin 30 päivään kesäkuuta 1996 mennessä, kolmantenakymmenentenä päivänä kunkin hyväksymispäivän jälkeen. Jos jäsen, jonka lista on tämän pöytäkirjan liitteenä, ei hyväksy sitä kyseiseen päivään mennessä, asia siirretään palvelukauppaneuvostoon harkintaa ja tarkoituksenmukaisia toimia varten. 4. Tämä pöytäkirja talletetaan Maailman kauppajärjestön pääjohtajan huostaan. Pääjohtaja toimittaa viipymättä jokaiselle jäsenelle todistetun jäljennöksen tästä pöytäkirjasta ja ilmoitukset pöytäkirjan 3 kohdan mukaisista hyväksymisistä. 5. Tämä pöytäkirja rekisteröidään Yhdistyneiden Kansakuntien peruskirjan 102 artiklan määräysten mukaisesti. Tehty Genevessä . . . päivänä (. . . kuuta) tuhatyhdeksänsataayhdeksänkymmentäviisi, yhtenä kappaleena englannin-, ranskan- ja espanjankielellä, ja jokainen teksti on yhtä todistusvoimainen, jollei muuta ole määrätty tässä pöytäkirjassa liitteenä olevien listojen osalta. Päätös luonnollisten henkilöiden liikkuvuutta koskevista sitoumuksista Palvelukauppaneuvoston 21 päivänä heinäkuuta 1995 tekemä Palvelukauppaneuvosto, joka ottaa huomioon Marrakeshissa 15 päivänä huhtikuuta 1994 luonnollisten henkilöiden liikkuvuutta koskevista neuvotteluista tehdyn päätöksen ehtojen mukaisesti käytyjen neuvottelujen tulokset, ottaa huomioon palvelukauppaneuvoston 30 päivänä kesäkuuta 1995 luonnollisten henkilöiden liikkuvuudesta tekemän päätöksen, päättää seuraavaa: 1. Hyväksytään palvelukaupan yleissopimuksen kolmannen pöytäkirjan teksti. 2. Alkaen välittömästi ja jatkuen palvelukaupan yleissopimuksen kolmannen pöytäkirjan voimaantuloon saakka jäsenet eivät saa, sikäli kuin se vain on mahdollista, niiden voimassa olevan lainsäädännön mukaisesti toteuttaa toimenpiteitä, jotka ovat ristiriidassa niille näistä neuvotteluista aiheutuvien sitoumusten kanssa. 3. Palvelukauppaneuvosto valvoo asianomaisten jäsenten suorittamaa pöytäkirjan hyväksymistä, ja se tutkii jäsenen pyynnöstä edellä 2 kohdan soveltamisesta aiheutuvat huolenaiheet. Palvelukaupan yleissopimuksen toinen pöytäkirja Maailman kauppajärjestön, jäljempänä `WTO`, jäsenet, jäljempänä `asianomaiset jäsenet`, joiden erityisten sitoumusten listat ja listat poikkeuksista palvelukaupan yleissopimuksen rahoituspalveluja koskevasta II artiklasta ovat tämän pöytäkirjan liitteenä, ovat neuvotelleet Marrakeshissa 15 päivänä huhtikuuta 1994 rahoituspalveluista tehdyn ministeripäätöksen ehtojen mukaisesti, ottavat huomioon rahoituspalveluja koskevan toisen liitteen ja palvelukauppaneuvoston 30 päivänä kesäkuuta 1995 kyseisen liitteen soveltamisesta tekemän päätöksen, sopivat seuraavaa: 1. Tähän pöytäkirjaan liitetyt jotakin jäsentä koskevat erityisten sitoumusten lista ja lista poikkeuksista rahoituspalveluja koskevasta II artiklasta korvaavat tämän pöytäkirjan tullessa kyseisen jäsenen osalta voimaan kyseistä jäsentä koskevat erityisten sitoumusten listan rahoituspalvelua koskevat osat ja listan poikkeuksista II artiklasta. 2. Tämä pöytäkirja on avoinna asianomaisten jäsenten kirjallisesti tai muutoin tekemälle hyväksymiselle 30 päivään kesäkuuta 1996 asti. 3. Tämä pöytäkirja tulee voimaan kolmantenakymmenentenä päivänä sen päivän jälkeen, jona kaikki asianomaiset jäsenet ovat sen hyväksyneet. Jos kaikki asianomaiset jäsenet eivät ole hyväksyneet sitä 1 päivään heinäkuuta 1996 mennessä, pöytäkirjan ennen tuota päivää hyväksyneet jäsenet voivat 30 päivän sisällä kyseisestä päivästä päättää pöytäkirjan voimaantulosta. 4. Tämä pöytäkirja talletetaan Maailman kauppajärjestön pääjohtajan huostaan. Pääjohtaja toimittaa viipymättä jokaiselle jäsenelle todistetun jäljennöksen tästä pöytäkirjasta ja ilmoitukset pöytäkirjan 3 kohdan mukaisista hyväksymisistä. 5. Tämä pöytäkirja rekisteröidään Yhdistyneiden Kansakuntien peruskirjan 102 artiklan määräysten mukaisesti. Tehty Genevessä . . . päivänä (. . . kuuta) tuhatyhdeksänsataayhdeksänkymmentäviisi, yhtenä kappaleena englannin-, ranskan- ja espanjankielellä, ja jokainen teksti on yhtä todistusvoimainen, jollei muuta ole määrätty tässä pöytäkirjassa liitteenä olevien listojen osalta. Päätös palvelukaupan yleissopimuksen toisen pöytäkirjan hyväksymisestä Palvelukauppaneuvoston 21 päivänä heinäkuuta 1995 tekemä Palvelukauppaneuvosto, joka ottaa huomioon Marrakeshissa 15 päivänä huhtikuuta 1994 rahoituspalveluista tehdyn päätöksen ehtojen mukaisesti käytyjen neuvottelujen tulokset, ottaa huomioon rahoituspalveluja koskevan toisen liitteen ja palvelukauppaneuvoston 30 päivänä kesäkuuta 1995 kyseisen liitteen soveltamisesta tekemän päätöksen, päättää seuraavaa: 1. Hyväksytään palvelukaupan yleissopimuksen toisen pöytäkirjan teksti. 2. Alkaen välittömästi ja jatkuen palvelukaupan yleissopimuksen toisen pöytäkirjan voimaantuloon saakka jäsenet eivät saa, sikäli kuin se vain on mahdollista, niiden voimassa olevan lainsäädännön mukaisesti toteuttaa toimenpiteitä, jotka ovat ristiriidassa niille näistä neuvotteluista aiheutuvien sitoumusten kanssa. 3. Palvelukauppaneuvosto valvoo asianomaisten jäsenten suorittamaa pöytäkirjan hyväksymistä, ja se tutkii jäsenen pyynnöstä edellä 2 kohdan soveltamisesta aiheutuvat huolenaiheet. Päätös rahoituspalvelusitoumuksista Palvelukauppaneuvoston 21 päivänä heinäkuuta 1995 tekemä Palvelukauppaneuvosto, joka ottaa huomioon rahoituspalveluja koskevan toisen liitteen ja palvelukaupan yleissopimuksen toisen pöytäkirjan, ottaa huomioon palvelukauppaneuvoston 30 päivänä kesäkuuta 1995 rahoituspalveluja koskevan toisen liitteen soveltamisesta tekemän päätöksen, kiinnittää huomiota Marrakeshissa 15 päivänä huhtikuuta 1994 tehdyn rahoituspalveluja koskevan päätöksen ehtojen mukaisesti käytyjen neuvottelujen tulokseen, päättää seuraavaa: 1. Jos palvelukaupan yleissopimuksen (GATS) toinen pöytäkirja ei tule voimaan sopimuksen 3 kohdan mukaisesti a) Sen estämättä, mitä GATS-sopimuksen XXI artiklassa määrätään, jäsen voi 60 päivän kuluessa 1 päivästä elokuuta 1996 alkaen muuttaa tai peruuttaa kokonaan tai osittain sen listaan merkityt rahoituspalveluja koskevat erityiset sitoumukset. b) Sen estämättä, mitä GATS-sopimuksen II artiklassa ja II artiklan poikkeustapauksia koskevan liitteen 1 ja 2 kohdassa määrätään, jäsen voi 1 kohdassa tarkoitetussa määräajassa kirjata kyseiseen liitteeseen rahoituspalveluja koskevia toimenpiteitä, jotka ovat ristiriidassa GATS-sopimuksen II artiklan 1 kohdan kanssa. 2. Rahoituspalvelukomitea vahvistaa tarpeelliset menettelyt 1 kohdan täytäntöönpanemiseksi. Rahoituspalveluja koskeva toinen päätös Palvelukauppaneuvoston 21 päivänä heinäkuuta 1995 tekemä Palvelukauppaneuvosto, joka ottaa huomioon rahoituspalveluja koskevan toisen liitteen, kiinnittää huomiota Marrakeshissa 15 päivänä huhtikuuta 1994 hyväksytyn rahoituspalveluja koskevan päätöksen ehtojen mukaisesti käytyjen neuvottelujen tulokseen, ottaa huomioon palvelukauppaneuvoston 30 päivänä kesäkuuta 1995 rahoituspalveluja koskevan liitteen soveltamisesta tekemän päätöksen, päättää seuraavaa: 1. Sen estämättä, mitä palvelukaupan yleissopimuksen (GATS) XXI artiklassa määrätään, jäsen voi 60 päivän kuluessa 1 päivästä marraskuuta 1997 alkaen muuttaa tai peruuttaa kokonaan tai osittain sen listaan merkityt rahoituspalveluja koskevat erityiset sitoumukset. 2. Sen estämättä, mitä GATS-sopimuksen II artiklassa ja II artiklan poikkeustapauksia koskevan liitteen 1 ja 2 kohdassa määrätään, jäsen voi 1 kohdassa tarkoitetussa määräajassa kirjata kyseiseen liitteeseen rahoituspalveluja koskevia toimenpiteitä, jotka ovat ristiriidassa GATS-sopimuksen II artiklan 1 kohdan kanssa. 3. Palvelukauppaneuvosto valvoo neuvotteluja, joita voidaan käydä ennen 1 kohdassa täsmennettyä päivää. Se vahvistaa myös tarvittavat menettelyt 1 ja 2 kohdan soveltamiseksi. 4. Tämän päätöksen soveltaminen riippuu palvelukaupan yleissopimuksen toisen pöytäkirjan voimaantulosta.